SET เช้าพุ่ง 10 จุด ตามตปท. คลายกังวลโอมิครอน-รอผลประชุมเฟดกลางสัปดาห์นี้
SET เช้าพุ่ง 10 จุด ตามตปท. หลังคลายกังวลโอมิครอน-รอผลประชุมเฟดกลางสัปดาห์นี้ ทั้งนี้หากยืนได้เหนือ 1,625 จุด ก็มีโอกาสที่จะขึ้นไปทดสอบ 1,640 จุด
13 ธ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.49 น. อยู่ที่ 1,628.00 จุด เพิ่มขึ้น 9.77 จุด หรือ 0.60% สูงสุดที่ 1,628.93 จุด ต่ำสุดที่ 1,624.08 จุด มูลค่าการซื้อขาย 21.02 หมื่นล้านบาท
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้น เป็นไปในทิศทางเดียวกับตลาดต่างประเทศที่รีบาวด์ขึ้น โดยตลาดหุ้นในภูมิภาคเอเชียเช้านี้ต่างเคลื่อนไหวในแดนบวกกัน หลังคลายกังวลเชื้อไวรัสโควิดสายพันธุ์โอมิครอน และยังอยู่ระหว่างการรอดูผลการประชุมธนาคารกลางสหรัฐฯ (เฟด)ในช่วงกลางสัปดาห์นี้ ซึ่งก็คงจะมีเรื่องเร่งปรับลด QE แต่ตลาดฯก็รับรู้ไปแล้ว ทำให้ประเมินตลาดผ่อนคลาย
นอกจากนี้ในสัปดาห์นี้ยังรอดูผลการประชุมของธนาคารกลางอื่นๆ นอกเหนือจากธนาคารกลางสหรัฐฯด้วย อย่างธนาคารกลางอังกฤษ (BoE), ธนาคารกลางยุโรป (ECB) เป็นต้น
ทั้งนี้ดัชนีฯหากยืนได้เหนือ 1,625 จุด ก็มีโอกาสที่จะขึ้นไปทดสอบ 1,640 จุด ส่วนแนวรับให้ไว้ที่ 1,610 จุด